இதேபோல் ஆண்களுக்கான 75 கிலோ எடைப்பிரிவில் கால்இறுதியில் இந்திய வீரர் விகாஸ் கிருஷ்ணன் இடது கண்ணுக்கு மேல் பகுதியில் ஏற்பட்ட காயத்தையும் பொருட்படுத்தாமல் 3–2 என்ற கணக்கில் போராடி சீனாவின் டோஹிட்டா எர்பிகேவை வீழ்த்தி அரைஇறுதிக்குள் அடியெடுத்து வைத்தார். இதைத்தொடர்ந்து அவர் வெண்கலப்பதக்கத்தை உறுதிப்படுத்தினார். அத்துடன் அரியானாவை சேர்ந்த 26 வயதான விகாஸ் கிருஷ்ணன் தொடர்ச்சியாக 3 ஆசிய விளையாட்டு போட்டியில் பதக்கம் வென்ற முதல் இந்திய குத்துச்சண்டை வீரர் என்ற பெருமையை பெற்றார். அவர் 2010–ம் ஆண்டில் தங்கப்பதக்கமும், 2014–ம் ஆண்டில் வெண்கலப்பதக்கமும் வென்று இருந்தார். ஆண்களுக்கான 64 கிலோ எடைப்பிரிவின் கால்இறுதியில் இந்திய வீரர் தீரஜ் 0–5 என்ற கணக்கில் மங்கோலியா வீரர் ஜின்கோரிக்கிடம் தோல்வி கண்டு நடையை கட்டினார்.